Is jy ’n selfie-liefhebber? As jy is, kan jy glo tot 25 000 van dié kiekies gedurende jou leeftyd neem!
*Begin jou grimeerroetine met ’n basislaag (primer). Dit vul ’n oneweredige veltekstuur, soos lyntjies en porieë, in sodat jou onderlaag glad en foutloos aanwend.
*Wend daarna ’n onderlaag met ’n douerige- of hoëdefinisie-afwerking aan. Dié formules sorg dat lig in alle rigtings van jou vel af bons, sodat jy fyn lyntjies, plooie en vlekke moeiliker raaksien. Dit laat jou vel vars en natuurlik lyk, veral op foto’s.
*Kies dan ’n fokuspunt vir jou voorkoms: kombineer ’n helderkleurige lipstiffie met subtiel gegrimeerde oë of laat jou kykers praat met ’n helder oogomlyner of rokerige oogskadu.
Jou slimfoon se kameralens kan veral vroue bo 40 jaar tot sewe jaar ouer laat lyk, berig die Britse koerant The Telegraph. Weens die wye hoek van jou slimfoon se kameralens kan die middel van jou gesig, soos jou neus en oë, groter lyk as wat dit werklik is, terwyl dit jou wange en mond meer ingesonke kan laat lyk. Daarby lyk die vel op jou nek en ken meer plooierig omdat die meeste van ons die slimfoon laer as ons gesig hou wanneer ons ’n selfie neem.
Hou bloot jou slimfoon altyd teen ’n hoek effens bo jou gesig wanneer jy ’n selfie neem. Dit gee meer definisie aan jou nek en ken, en laat die volume in jou gesig meer eweredig voorkom. Jou gesig lyk dan meer gebalanseerd en jeugdig.